Allister se soveelste blaps(e)Jamba Ulengo – sal hy kans kry? (Foto: radionz.co.nz) Wanneer ŉ Springbokafrigter en ook -keurders droogmaak, moet hulle maar die houe op die kennebak vat. Dus is daar geen verskonings vir Allister Coetzee nie toe hulle die span gekies het wat Saterdag op Twickenham teen Engeland gespeel het, en met 37-21 verfomfaai is. Hoeveel swakker sou Jamba Ulengo as JP Pietersen gevaar het? Is Rohan Janse van Rensburg werklik swakker as Damian de Allende? Is Johan Goosen nie die oplossing op losskakel nie? Is Piet van Zyl nie die beste skrumskakel op toer nie? Is Beast Mtawarira se dae nie getel nie? Moet daar volstaan word met Adriaan Strauss as kaptein? En dan die grootste droogmakery. Die insluiting van Pieter-Steph du Toit as flank. Coetzee beweer die koppe sal teen Italië rol. Was dit nie die aanvanklike plan nie, om die spelers wat die duiksakke tot dusver vashou, kans te gee teen die Azzurri nie? As bogenoemde veranderinge gemaak word en die Bokke draai die gety teen die loodvoetige Italianers, sal die span só teen Wallis behou word? Daar bly nou net een uitweg oor, speel soos die Lions, speel soos die Vrystaatse Cheetahs, kap die ou hout uit, kies die manne met die beste spelpeil. Om spelers buite posisies vir ŉ belangrike toets te kies, is om met vuur te speel. Ek glo nie die Bokke sou die toets gewen het as Du Toit slot in Lood de Jager se plek slot gespeel het nie, maar die Engelse skrumskakel Ben Youngs het darem te maklik soos ŉ laerskoolkind twee keer verby Du Toit gebreek om drieë aan te voor. Jare gelede was ek ŉ tjokkertjie toe die Bokke teen die Franse in die Pam Brink-stadion in Springs gespeel het. Die Bok-keurders het drooggemaak deur Frik du Preez as flank saam met Tommy Bedford en agsteman Doug Hopwood as lostrio te kies. Die slotte was Stompie van der Merwe en Gawie Carelse … groot, swaar en vurig … net soos Coetzee met Eben Etzebeth, Lood de Jager, Du Toit en Willem Alberts beplan het. Du Preez het een van sy swakste toetse gespeel, want hy was nie ŉ flank nie. En die Bokke? Hulle het is met 6-8 verslaan. As dit 50 jaar (in 1964) gelede gebeur het, hoekom leer ons nie die lesse van die verlede nie?